**Medisinsk forskning må styrkes**

Forskningsbasert kunnskap er bærebjelken i all medisinsk virksomhet - flere leger må rekrutteres til forskning, heter det i en resolusjon vedtatt på Legeforeningens landsstyremøte i dag.

Slik lyder resolusjonen:

Forskningsbasert kunnskap er bærebjelken i all medisinsk virksomhet - flere leger må rekrutteres til forskning.

Staten må ta et større finansielt ansvar for medisinsk forskning og ta rekrutteringsproblemet til medisinske akademiske stillinger på alvor.

**Legeforeningen mener at:**

* Det må stimuleres til forskning i all medisinsk virksomhet
* Det må opprettes flere stipendiatstillinger for leger, og det må opprettes stillinger der leger parallelt kan oppnå doktorgrad og spesialitet (dobbeltløp.
* Staten må øke finansieringen til stillinger i allmennmedisinske forskningsenheter betraktelig
* Det må opprettes 1 til 5 post.doc-stillinger på alle universitetssykehus innen hvert medisinsk fagområde
* Det må etableres stillinger for leger med forskerutdanning ut over post.doc for å sikre videre rekruttering til professorater og oppbygging av levedyktige forskningsmiljøer
* Det må øremerkes midler til alle disse stillingstypene i de kommende statsbudsjetter
* Forskningsmeritter må tillegges større vekt ved ansettelser og ved lønnsfastsettelse

Leger i forskerstillinger må ha tilsvarende lønnsvilkår som leger i kliniske stillinger.

Studier viser at det er en klar sammenheng mellom forskningsaktivitet og kvalitet på helsetjenestene. Mangel på forskning svekker undervisningen av medisinstudenter og videre- og etterutdanningen av leger. Lavt antall aktive forskere blant leger får konsekvenser for forskningsveiledning og oppbyggingen av sterke forskningsmiljøer. Manglende veilederkompetanse utgjør en flaskehals i all medisinsk forskning. For liten satsing på forskning går ut over kvaliteten på pasientbehandlingen.

Det lave antallet leger som fortsetter å forske etter fullført doktorgrad er alvorlig. Mangel på karriereveier gjør det vanskelig å rekruttere til toppstillingene (professorer) ved medisinske institutter. Innen 4-5 år vil halvparten av alle professorer i medisin være pensjonert.

[Mer om landsstyremøtet](https://legeforeningen.no/Templates/Pages/id/126139.0)